Zebre deesdae ŉ perd van ŉ ander kleurZebre speel deesdae met baie meer selfvertroue. Foto: Twitter. Dit was nie te lank gelede nie wat Zebre die houtlepel in die Verenigde Rugbykampioenskap (VRK) rondgeswaai het. Die Italiaanse span kon net een van hul 18 wedstryde wen en die Stormers het hulle onder meer met 55 – 7 in Stellenbosch kafgedraf. Maar dit was verlede seisoen. En deesdae is Zebre beslis ŉ perd van ŉ ander kleur. Hulle het eerstens vir Leinster hoofbrekens gegee, waarna hulle die Sharks met hul skitterende terugvegpoging in die tweede helfte laat sweet het. Suid-Afrikaanse invoerprodukte soos Richard Kriel en MJ Pelser sorg beslis vir ŉ bykomende adrenalien-inspuiting en spanne kan nie meer bekostig om Zebre te onderskat nie. En die Kapenaars speel juis hierdie naweek teen hulle. “Zebre speel deesdae met hope selfvertroue. Hulle spog met spelers soos Richard Kriel, terwyl Chris Cook die spel goed vanuit sy skrumskakel-posisie dikteer,” het Norman Laker, die Stormers se verdedigingsafrigter, gesê. Hy het ook vir Dave Williams, die Italianers se Suid-Afrikaanse aanvalsghoeroe, uitgesonder. “Hulle het ŉ spelpatroon gevind wat hulle soos ŉ handskoen pas. Dave Williams het ŉ groot invloed op hul aanvalswerk – hy is ŉ baie goeie afrigter.” “Zebre het goed teen Leinster en die Sharks gespeel. Hulle is goed afgerig en ons kan nie bekostig om hulle te onderskat nie.” Die Stormers het hul eerste twee wedstryde van die nuwe reeks gewen en John Dobson sal wil hê dat sy span op hierde momentum moet voortbou. “Ons het ŉ goeie aanloop tot die toernooi, maar ons moet ook vir ons ondersteuners wys dat ons weg van die huis kan wen,” het die Kapenaars se hoofafrigter gesê. Vrydag: 20:35: Edinburgh teen Lions; Connacht teen Munster Saterdag: 16:00: Zebre teen Stormers 18:05: Leinster teen Sharks 18:15: Scarlets teen Cardiff 20:35: Glasgow Warriors teen Bulls; Ulster teen die Ospreys Sondag: 15:45: Benetton teen Dragons. ‼️ Breaking news ‼️ ????Richard Kriel is the new fullback of Zebre #Rugby After the @CurrieCup playoff with @BlueBullsRugby, the 22-year-old is ready to showcase his talent in #URC & #ChallengeCupRugby Full story ➡️https://t.co/gegpplcpLR#WeAreZebre pic.twitter.com/hhPnES6At6 — Zebre Parma ???? (@ZebreParma) July 8, 2022